Vejlemålmanden vil helst bo i sin fødeby med familien omkring sig.

AaB's tidligere målmand, Jimmy Nielsen, har afsluttet sit udlandseventyr i engelske Leicester og har skrevet kontrakt med Vejle Boldklub. Men han bosætter sig i Aalborg sammen med familien. - Da vi stadig bor på hotel, ja så er vi ved at være ret desperate for at finde noget, men vi kan ikke rigtig finde noget vi vil have, så det ender vist foreløbig med at vi lejer en lejlighed, hvor vi alle kan være, skriver Jimmy Nielsen på sin blog på NORDJYSKE.dk. Målmanden er blevet godt modtaget i sin nye klub, Vejle Boldklub. Jimmy Nielsen skal i fremtiden stå i den anden ende af banen, når AaB spiller mod Vejle. Han pendler derfor hver dag fra Aalborg til Vejle. Det bekymrer dog ikke nordjyden, der regner med, at det nok skal gå med de lange køreture. Jimmy Nielsen ser i det hele taget lyst på tilværelsen efter et mislykket ophold i engelsk fodbold. - Som sagt, så har jeg fået en rigtig god velkomst i Vejle, og er glad for at være tilbage i Danmark, ude godt men hjemme er bare bedst, skriver målmanden på sin blog.